Valinnaisaineet Jämsän yläkouluissa
Uudessa opetussuunnitelmassa on kahdenlaista valinnaisuutta: taide- ja taitoaineiden syventäviä opintoja sekä oppilaan valintaan perustuvia valinnaisaineita ja vieraita kieliä.
Valinnaiset aineet syventävät ja/tai laajentavat yhteisten oppiaineiden tavoitteita ja sisältöjä. Ne voivat myös sisältää aineksia useasta eri oppiaineesta tai laaja-alaisesta osaamisesta.

Taide- ja taitoaineiden valinnaistunnit (t-valinnainen)· kotitalous
· kuvataide
· käsityö
· liikunta
· musiikki

· valitaan yksi valinnaisaine
· T-valinnaisista opiskellaan 8. ja 9.luokalla kaksi tuntia viikossa
· oppilaan valinta on sitova perusopetuksen loppuun saakka
· syventää ja laajentaa oppilaan osaamista valitussa taide- ja taitoaineessa
· arvioidaan arvosanoin 4-10
· valinnaisaineessa osoitettu osaaminen huomioidaan pakollisen aineen arvosanassa: se voi nostaa tai laskea seitsemännellä luokalla annettua arvosanaa kotitaloudessa, käsityössä, kuvataiteessa, liikunnassa tai musiikissa
· liikuntaluokkalaiset eivät tee uutta valintaa vaan jatkavat liikunnan syventävillä opinnoilla

Muut valinnaisaineet (v- ja l-valinnaiset)
· valitse neljä tuntia 8. luokalle 		               
· voit valita kaksi kahden tunnin ainetta (2+2) tai yhden kahden tunnin aineen ja kaksi lyhytkurssia (2+1+1)
· kahden tunnin aineet arvioidaan numeroin 4-10 ja yhden tunnin aineet suoritusmerkinnällä
· A2-kieli on yksi kahden tunnin valinta

Valinnaisaineiden toteutuminen
Oppilaan toivomat valinnat pyritään toteuttamaan. Toiveet toteutuvat, mikäli kyseistä ainetta valinneita oppilaita tulee riittävä määrä opetusryhmän muodostamiseksi, eivätkä oppilaan toivomat valinnat osu lukujärjestyksessä päällekkäin muiden aineiden kanssa. Jos oppilaan ensisijaiset valinnat ei toteudu, oppilaanohjaaja keskustelee oppilaan kanssa ja etsii yhdessä mielekästä ratkaisua. Muista, että varavalinnat ovat yhtä tärkeitä kuin ensisijaiset valinnat.

Valinnaisaineet ja jatko-opinnot
Valinnaisainetta opiskellen voi selvitellä edellytyksiään joidenkin alojen ammatillisiin opintoihin, mutta mikään valinnaisaine ei ole ehtona alan jatko-opintoihin pääsyyn. Yhteisiin aineisiin liittyvien valinnaisaineiden arvosanat antavat pisteitä myös yhteishaussa. Taito- ja taideaineiden arvosanat ovat erityisen tärkeitä, sillä ne pisteytetään ammatillisen puolen yhteishaussa kahteen kertaan.
Lukion valintaperusteina otetaan huomioon kaikille yhteisten lukuaineiden arvosanat, sekä lisäksi kaikki valinnaisten vieraiden kielten numeroarvosanat. Valinnaisesta kielestä voi halutessaan pyytää päättötodistukseen myös pelkän suoritusmerkinnän.

Miten teet oikeat valinnat?
	Harkitse tarkkaan
· tutustu huolellisesti valinnaisten kurssien sisältöihin
· mieti myös varavalinnat huolellisesti
· valinnaisainevalinnat ovat sitovia ja niitä ei voi vaihtaa ilman erityistä syytä
Ota huomioon omat edellytykset
· tee itsenäinen ratkaisu
· älä valitse valinnaisainetta, josta et pysty suoriutumaan esim. terveydellisistä syistä johtuen
Tee perusteltu ratkaisu
· harrastusten edistäminen
· kiinnostus oppiaineeseen ja aihepiiriin
· jatko-opintosuunnitelmat

Valintakortti ja Wilman kurssitarjotin
Jokainen oppilas tekee valintansa valintakortille. Valintakortti täytetään kortissa olevien ohjeiden mukaisesti ja kortin allekirjoittavat sekä oppilas että huoltaja.
Kortin palauttamisen jälkeen, teemme ohjatusti merkinnät ensisijaisista valinnoista myös sähköisesti Wilman kurssitarjottimeen jokaiselle oppilaan omaan Wilmaan koulussa.
Ota kysymyksissä ja ongelmatapauksissa yhteyttä opinto-ohjaaja Riitta Saloseen (riitta.salonen@jamsa.fi, 040 712 2491). Voitte olla yhteydessä myös Wilman välityksellä kaikissa valinnaisaineisiin liittyvissä asioissa.
[bookmark: _GoBack]Valintakortin palautus pe 31.1.2021 mennessä opinto-ohjaajalle.
Muistakaa sekä oppilaan ja huoltajan allekirjoitukset!




TAIDE- JA TAITOAINEIDEN SYVENTÄVÄT OPINNOT (t-valinnaiset)
Valitse yksi aine 8. ja 9. luokalle

Käsityö
[image: MCj03573650000[1]]Kurssilla syvennetään seitsemännen luokan aikana opiskeltuja kokonaisuuksia. Oppilas toteuttaa suunnittelemansa projektit käyttäen pehmeitä ja kovia materiaaleja. Työt voivat olla yhdistelmätöitä tai molemmista materiaaleista erikseen valmistettuja töitä. Lukukauden aikana jokainen oppilas käyttää töissään sekä tekstiilityön että teknisen työn tekniikoita. Työskentelyn jaksotus eri tiloissa ratkaistaan ryhmäkohtaisesti.

Kotitalous   						 [image: Kuvahaun tulos haulle kokki piirros]
Oppimistehtävien avulla syvennetään 7. luokan oppisisältöjä ja vahvistetaan arjen hallintataitoja. Kurssilla tehdään erilaisia ruoanvalmistus- ja leivontatehtäviä sekä käydään läpi kodin hoitamiseen liittyviä asioita. 

Kuvataide
[image: MCj01923870000[1]]
Kuvataiteen kurssi syventää oppilaan omakohtaista suhdetta kuvataiteeseen ja muuhun visuaaliseen kulttuuriin. Opetuksessa vahvistetaan monipuolisesti oppilaan kuvallisen tuottamisen taitoja. Painostus on prosessinomaisessa työskentelyssä. Työtapoja ja sisältöä ovat mm. piirtäminen, maalaaminen, muovailu ja rakentelu, grafiikka, taiteen tuntemus, arkkitehtuuri ja muotoilu sekä media ja kuvaviestintä.



Musiikki
[image: MCj04326540000[1]]Valinnaisessa musiikissa syvennetään aiemmin hankittuja musiikillisia tietoja ja taitoja. Kurssi sisältää monipuolista musisointia soittaen ja laulaen, ohjelmiston kartuttamista, oman musiikin tekemistä, tutustumista eri musiikkikulttuureihin ja -tyyleihin ja perehtymistä musiikkiteknologiaan. Oppilaat pääsevät myös itse vaikuttamaan kurssin sisältöön paljonkin niin halutessaan. Kurssilla valmisteltavaa ohjelmistoa voidaan esittää koulun tapahtumissa ja juhlissa.

Liikunta  [image: Kuvahaun tulos haulle LIIKUNTA]
Opetuksessa keskitytään syventämään liikunnallisia perustaitoja monipuolisesti erilaisissa oppimisympäristöissä olosuhteet ja vuodenajat huomioon ottaen. Liikunnan avulla oppilaat kehittävät omaa sosiaalista toimintakykyään, oppivat ponnistelemaan pitkäjänteisesti sekä yksin että yhdessä ja pohtimaan liikunnan merkitystä kasvulle ja kehitykselle.



KAHDEN TUNNIN VALINNAISAINEET (v-valinnaiset)
Valitse yksi tai kaksi ainetta
DRAAMA (Äidinkieli)
Tavoitteet: Tule etsimään ilmaisun iloa, itsetuntemusta, vuorovaikutusta sekä rentoa otetta elämään!
Sisältö: Työtapoina käytetään mm. pelejä ja leikkejä, rooliharjoituksia, improvisaatiota, liikettä ja tanssia, rentoutusharjoituksia, kirjoittamista, valo- ja videokuvaamista, piirtämistä jne. Kurssiin voidaan sisällyttää myös esityksen suunnittelu ja toteuttaminen jollekin valitulle kohdeyleisölle.
[image: MCj03341700000[1]]Arviointi: Kurssista annetaan numero. Käytössä on jatkuvan arvioinnin periaate, jossa keskeistä on prosessin arviointi. Opettajan suorittaman arvioinnin lisäksi käytetään itsearviointia ja vertaisarviointia. 

BÄNDIKURSSI (Musiikki)
[image: MCj04326300000[1]]Tavoitteet: kehittyä valitsemassaan bändi-instrumentissa, saada kokemusta bändisoittamisesta- tai laulamisesta, esiintyä koulun tilaisuuksissa, aiheeseen liittyvä ekskursio mahdollisuuksien mukaan, tutustutaan oman biisin tekemiseen.
Sisältö: Työtapoina käytetään laulamista, soittamista ja kuuntelua.
Arviointi: tuntiaktiivisuus, kehitys oman instrumentin hallinnassa, musiikillisen näkemyksen kehittyminen, arvio omasta oppimisesta. Numeroarviointi.

EVÄITÄ ELÄMÄÄN (kotitalous)
Tavoitteet: [image: Kuvahaun tulos haulle ruoanlaitto]Oppimistehtävien avulla syvennetään kotitalouden 7. luokan oppisisältöjä ja 
vahvistetaan arjen hallintataitoja.  Tavoitteena on opetella omaa kotia varten tarvittavia taitoja. 

Sisältö: Kurssilla voidaan perehtyä oman kodin hoitoon, budjetointiin sekä valmistamaan edullista ja monipuolista ruokaa. Kurssilla harjoitellaan käytännössä ruoanvalmistusta, leivontaa 
ja kodinhoidollisia tehtäviä. 
Arviointi: Kurssi arvioidaan numeroilla 4-10. Käytännön tekeminen ja ryhmäosaaminen korostuu.






KUVATAIDE	[image: Kuvahaun tulos haulle kuvataide]
Kurssi syventää ja laajentaa oppilaan omakohtaista suhdetta kuvataiteeseen ja visuaaliseen kulttuuriin. Monipuolisen tekemisen ja kokemisen kautta vahvistetaan oppilaan kuvallisen tuottamisen taitoja sekä taiteen tuntemusta. Tunneilla mm. piirretään, maalataan, muovaillaan ja muotoillaan, valokuvataan, tutustutaan kuvataiteen historiaan ja nykypäivään, opetellaan katsomaan ja ymmärtämään kuvia ja niiden tekijöitä.





TIETOKONE HYÖTYKÄYTTÖÖN
Tavoitteet:
· oppia sujuvaa tietokoneen käyttöä
· oppia käyttämään tietokonetta monipuolisesti hyödyksi niin koulussa kuin vapaa-ajallakin 
· oppia etsimään tietoa monipuolisesti eri lähteistä 

[image: MCj04413380000[1]]Työtavat: Yhteinen opetus, henkilökohtainen ohjaus, työskentely itsenäisesti, parin kanssa ja ryhmässä.

Sisältö:
· Näppäimistön hallinta ja kymmensormijärjestelmän alkeet
· Kuvankäsittelyn perusteet
· Tekstinkäsittelyn perusteet
· Taulukkolaskentaohjelmaan tutustuminen
· Esitysgrafiikka
· Nettisivujen tekeminen
Arviointi: Numeroarviointi. Jokaisesta aihealueesta annetaan tehtyihin harjoitustöihin perustuva numero, joka yhdessä tuntityöskentelyn kanssa muodostaa kurssin arvosanan. Lisäksi kurssilla käytetään vertaisarviointia ja itsearviointia sekä käydään mahdollisesti arviointikeskustelu opettajan kanssa.

TEKNINEN TYÖ
Tavoitteet: Tavoitteena kehittää kädentaitoja teknisen työn eri osa-alueilla. Erilaisia materiaaleja käyttäen (esim. puu, metalli, muovit jne.) pyritään suunnitelmalliseen tekemiseen hyödyntäen sekä nykyteknologiaa että perinteistä käsityötä.
Sisältö: Oppilaat saavat itse valita ja suunnitella valmistamansa työt. Työideoita ja valmiita työpiirustuksiakin voidaan käyttää, mutta jokaisessa työssä pyritään soveltamaan myös omia ideoita ja suunnittelua. Työtapoina pääsääntöisesti yksilötyöskentely, mutta isompia töitä voidaan tehdä myös pareittain tai ryhmässä. 
Arviointi: numeroarviointi, tuntityöskentely ja valmistuneet työt. 
	      
LYHYTKURSSIT (l-valinnaiset)

Valitse lyhytkurssit, jos valitsit vain yhden kahden tunnin valinnaisaineen (V-valinnaiset)

KENTTÄTUTKIMUSKURSSI (syyslukukausi)
Tavoitteet ja sisältö: Tehtäisiinkö kerrankin jotakin kunnolla? Valitaan Eväjärven rannalta pala maata ja retkeillään sinne tutkimaan paikkoja, ottamaan valokuvia, hakemaan näytteitä. Mitä siellä on ennen tapahtunut? Mitä voimme päätellä luonnon tilasta alueella? Voisiko osan näytteistä syödä? Mitä kaikkea voikaan saada selville pienestä maapalasesta, jos käytetään maantiedon, historian, biologian, kielitieteiden, fysiikan tai kemian menetelmiä! Kurssi toteutetaan kahden opettajan yhteisprojektina.

Arviointi: hyväksytty/hylätty ja itsearviointi. Hyväksytyn arvosanan edellytys on tuntitehtävien.

TUKIOPPILASKURSSI (kevätlukukausi)
[image: MPj04394330000[1]]Tavoitteet ja sisältö: Kurssilla tutustutaan tukioppilastoimintaan MLL:n materiaalien pohjalta. Harjoittelemme käytännössä tukioppilastoimintaa tutustumalla erilaisiin auttajatahoihin ja käymme leikittämässä esim. alakoulujen oppilaita. 
Järjestämme koululla erilaisia tapahtumia kuten halloween, joulutapahtuma, ystävänpäivä ja pääsiäistempaus. Parannamme itsetuntemusta ja harjoittelemme ryhmässä työskentelyä ja esiintymistä. Tukioppilaat saavat myös itse suunnitella tapahtumia ja voivat vaikuttaa mahdollisten vierailukohteiden valintaan.
Kurssin suorittanut oppilas saa valmiudet toimia seiskojen kummioppilaana 9. luokalla.
Työtavat: yksilö-, pari- ja ryhmätöitä; keskustelua; leikkejä ja leikkien ohjaamisen harjoittelua, vierailuja koulun ulkopuolisiin kohteisiin
Arviointi: hyväksytty/hylätty

